[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.6.2009 г.

COM(2009) 318 окончателен

2007/0195/COD

СТАНОВИЩЕ НА КОМИСИЯТА

в съответствие с член 251, параграф 2, алинея трета, буква в) от Договора за ЕО за измененията, внесени от Европейския парламент в общата позиция на Съвета относно предложението за Директива на Европейския парламент и на Съвета относно общите правила за вътрешния пазар на електроенергия и за отмяна на Директива 2003/54/ЕО

ЗА ИЗМЕНЕНИЕ НА ПРЕДЛОЖЕНИЕТО НА КОМИСИЯТА съгласно член 250, параграф 2 от Договора за ЕО

СТАНОВИЩЕ НА КОМИСИЯТА

в съответствие с член 251, параграф 2, алинея трета, буква в) от Договора за ЕО за измененията, внесени от Европейския парламент в общата позиция на Съвета относно предложението за Директива на Европейския парламент и на Съвета относно общите правила за вътрешния пазар на електроенергия и за отмяна на Директива 2003/54/ЕО

1. Контекст

Процедура

Предложението е предадено на Европейския парламент и Съвета (документ COM(2007) 528 — 2007/0195/COD) на: | 19.9.2007 г. |

Становище на Европейския икономически и социален комитет, предоставено на: | 22.4.2008 г. |

Становище на Комитета на регионите, предоставено на: | 10.4.2008 г. |

Становище на Европейския парламент (на първо четене), предоставено на: | 18.6.2008 г. |

Обща позиция, приета с единодушие на: | 9.1.2009 г. |

Позиция на Европейския парламент (на второ четене) | 22.4.2009 г. |

2. Цел на предложението на Комисията

Предложението е част от третия законодателен пакет за вътрешен пазар на газ и електроенергия в рамките на ЕС („трети пакет“), който включва две директиви и три регламента.

Основната цел на пакета е да установи необходимата регулаторна рамка за пълното ефективно отваряне на пазара и да създаде единен пазар на газ и електроенергия в рамките на ЕС в интерес на гражданите и на промишлеността на Европейския съюз. Това ще спомогне цените да се поддържат колкото е възможно по-ниски и ще увеличи стандарта на обслужването и сигурността на доставките.

Това се постига чрез следните основни мерки:

- по-ефективен регулаторен надзор от независими национални регулатори;

- създаване на агенция, чиято цел да бъде осигуряването на ефективно сътрудничество между националните регулатори и вземането на решения по всички съпътстващи трансгранични въпроси;

- задължително сътрудничество между операторите на мрежи с цел хармонизиране на всички правила, свързани с преноса на енергия в Европа, и координиране на планирането на инвестиции;

- ефективно отделяне на производството от преноса на енергия, така че да се елиминират всички конфликти на интереси, да се стимулират инвестициите в мрежите и да се предотврати дискриминационното поведение;

- по-голяма прозрачност и по-добро функциониране на пазара на дребно;

- по-голяма солидарност и регионално сътрудничество между държавите-членки, което да гарантира по-голяма сигурност на доставките.

3. Коментар на Комисията

3.1 Общ коментар

На пленарната си сесия на 22 април 2009 г. Европейският парламент прие компромисен пакет, който бе съгласуван със Съвета с оглед постигането на споразумение на второ четене.

Тези изменения засягат основно:

- ограниченото подсилване на някои правила, осигуряващи ефективно отделяне на оператора на преносната система;

- повишена независимост и повече права на националните регулатори и;

- разпоредби за по-големи задължения на държавите-членки по отношение на защитата на потребителите, енергийната бедност и прилагането на интелигентно отчитане на консумацията.

Комисията приема компромисния пакет, тъй като той съответства на общата цел и на основните характеристики на предложението.

3.2 Изменено предложение

В съответствие с член 250, параграф 2 от Договора за ЕО Комисията изменя предложението си по гореописания начин.